આપણું વિશ્વ વિચારોનું બનેલું છે. મનુષ્ય એ વિચારોથી બનેલો છે. આપણી દુનિયા એવી જ બનશે, જેવું આપણે વિચારીએ છીએ. માટે વિચારોમાંથી નકારાત્મકતાને દૂર કરી દો. હંમેશા સકારાત્મક ચિંતન કરવાનું છે. ઘણીવાર એવું બને છે કે માણસ પોતાની સમસ્યાઓ વિશે વિચારતા વિચારતા અનેક સમસ્યાઓને જન્મ આપી બેસતો હોય છે. હંમેશા જાગૃતિપૂર્વક ધ્યાન રાખવાનું છે કે, ગમે તેટલી સમસ્યાથી ઘેરાયેલા હોઈએ અને દુઃખથી પીડાતા હોઈએ છતાં જીવનમાં ક્યારેક તો સારું થયું છે. સૂતાં પહેલાં આ મુજબ ચિંતન કરવાનું છે કે ‘હે ભગવાન! તમે મારા જીવનમાં આ સારું કર્યુ હતું. મારા જીવનમાં સૌથી સારી ક્ષણો આ હતી, સહુથી ખુશીની ક્ષણો આ હતી’ એને યાદ કરવાની. ડાહ્યો માણસ હોય તે દુઃખથી એકવાર દુઃખી થાય અને બેવકૂફ હોય તે એક જ દુઃખથી અનેકવાર દુઃખી થાય તેને યાદ કરી કરીને.